b"\n_START_ARTICLE_\nSvan\xc3\xa8tia\n_START_SECTION_\nHist\xc3\xb2ria\n_START_PARAGRAPH_\nLa regi\xc3\xb3 estava poblada per la tribu georgiana dels svans. A finals del segle XII pertanyia a la fam\xc3\xadlia Dadiani, un membre de la qual, Vardan II Dadiani, en fou nomenat el 1184 eristhavi hereditari (al mateix temps que mthavari hereditari de Mingr\xc3\xa8lia) en pagament dels seus serveis militars. El Dadiani se suposa que eren d'aquesta regi\xc3\xb3 i probablement tenien possessions senyorials a Svan\xc3\xa8tia des de bastant abans._NEWLINE_Probablement la regi\xc3\xb3 va seguir en mans dels Dadiani per\xc3\xb2 el centre del poder es va traslladar a Mingr\xc3\xa8lia. Un descendent de Vardan II, Tsotne Dadiani, va morir prop del 1300 i va deixar la Svan\xc3\xa8tia al seu fill Ianni Dadiani, alhora que un altre fill anomenat Giorgi I Dadiani rebia la Mingr\xc3\xa8lia. Giorgi va recuperar Svan\xc3\xa8tia despr\xc3\xa9s (cap al 1345) per decisi\xc3\xb3 de Giorgi V de Ge\xc3\xb2rgia el Brillant. A la mort de Giorgi II Dadiani-Gurieli el 1384 els seus dominis es van repartir: G\xc3\xbaria i Svan\xc3\xa8tia van ser per Kakhabar Dadiani-Gurieli (que ja les governava des del 1372 per designaci\xc3\xb3 del seu pare), i Mingr\xc3\xa8lia va ser per Vamek I Dadiani. Segurament va pert\xc3\xa0nyer a G\xc3\xbaria un temps, per\xc3\xb2 despr\xc3\xa9s del 1314 Liparit I Dadiani de Mingr\xc3\xa8lia amb el suport del rei Alexandre I de Ge\xc3\xb2rgia, va tornar a dominar Svan\xc3\xa8tia. Probablement va seguir en mans dels Dadiani perqu\xc3\xa8 consta que pertanyia a Samsan ed-Daula Dadiani (1470-1474) i a Liparit II Dadiani (1482-1512). El mtavari de Mingr\xc3\xa8lia Vamek III Dadiani va morir en combat contra els svans de Svan\xc3\xa8tia el 1661. Sembla, doncs, que a partir d'aquesta \xc3\xa8poca o poc despr\xc3\xa9s una nova dinastia arriba al poder._NEWLINE_Les primeres not\xc3\xadcies d'un pr\xc3\xadncep apareixen cap al 1750 amb Otar Dadeshkeliani el Gran. Aquest pr\xc3\xadncep o eristhavi va ser el pare de Baba Tsiokh Bey, al seu torn pare de Mikeli Dadeshkeliani (Tartar Khan), que m\xc3\xa9s tard fou regent de son cos\xc3\xad el pr\xc3\xadncep Constant\xc3\xad Dadeshkeliani (1842-1846) i fou un dels signants del tractat de protectorat amb R\xc3\xbassia el 26 de novembre de 1833 (Mikeli va morir el 1850)._NEWLINE_A Otar el va succeir cap al 1780 el fill gran Mistost Dadeshkeliani (Tengis Bey), que va morir al tomb del 1800 i tingu\xc3\xa9 per successor el seu fill Nicolau Dadeshkeliani (Tsiokh Bey) sota el govern del qual es va signar el tractat de protectorat amb R\xc3\xbassia (26 de novembre de 1833) i que va morir el setembre de 1841: tingu\xc3\xa9 de successor son fill Constant\xc3\xad Dadeshkeliani, nascut el 1827, sota la reg\xc3\xa8ncia del seu cos\xc3\xad abans esmentat Mikeli Dadeshkeliani, fins que va arribar a la majoria d'edat el 1846. El 1857 es va revoltar contra R\xc3\xbassia i va ser deposat i el pa\xc3\xads annexionat l'11 de setembre de 1857. El 5 de novembre de 1858 Constant\xc3\xad va ser executat pels russos._NEWLINE_Aquesta regi\xc3\xb3 va ser visitada per l'escriptor angl\xc3\xa8s Clive Phillipps-Wolley, que descrigu\xc3\xa9 el pa\xc3\xads i els seus habitants en el seu llibre Savage Svanetia, que public\xc3\xa0 el 1883."